વનરાજે ત્રાડ પાડી એટલે સૌ શાંત થઈ ગયા. પછી શિવલો શિયાળ ઊભો થયો ને ભાષણ કરતાં બોલ્યો, ‘જંગલના વનરાજા, તથા સર્વે પશુઓ અને પંખીઓ, તમે સૌ માનવીઓના કેટલાક રીત-રિવાજોથી પરિચિત છો જ. માણસો અમુક દિવસે ઉત્સવ ઊજવી આનંદ મેળવે છે તો શું આપણે પણ એવું ના કરી શકીએ ? આવો વિચાર વનરાજાના મનમાં આવ્યો. એમણે એ મને જણાવ્યો અને આજ હું તમને જણાવું છું.’ થોડી વાર અટકીને તે આગળ બોલ્યો, ‘નવરાત્રિ નામનો આ તહેવાર નવ-નવ દિવસ ચાલે છે. માનવી આ નવે દિવસ રોશની કરે છે, સંગીત વગાડે છે ને નાચી-કૂદીને ગાય છે. આપણેય જંગલમાં આવું કરવું છે. તો તમે સાથ-સહકાર આપશો ને ?’